text: Esbjerg indleder jagten på oprykning med hjemmesejr
  27 juli 2017 kl. 18.36
  Esbjerg hentede tre point i første opgør i den næstbedste række, da Fredericia hjemme blev slået 2-1.
  I fodboldklubben Esbjerg drømmer man om at vende hurtigt tilbage til den bedste danske fodboldrække. 
  Torsdag blev første skridt mod den drøm taget, da vestjyderne hentede tre point i premieren i 1. division. 
  Esbjerg vandt hjemme 2-1 over Fredericia, der dog havde stor ære af kampen. 
  Efter en halv time var opgøret stadig uden scoringer, men så kom der gang i den. 
  I det 37. minut tog unge Anders Dreyer affære. 
  Efter en dødbold dumpede bolden ned for fødderne af den 19-årige midtbanespiller. Han tog et skridt ind i feltet og bankede bolden i mål til 1-0-føring til Esbjerg. 
  Glæden holdt dog kort, for minuttet efter begik Esbjerg-anfører Nikolaj Hagelskjær et straffespark, da han rørte bolden med hånden i feltet. 
  Frans Dhia Putros skulle sparke for Fredericia, og han svigtede ikke og udlignede kort efter til 1-1. 
  Mathias Kristensen sørgede for 2-1-sejren til Esbjerg med sit sejrsmål syv minutter inde i anden halvleg. 
  Esbjerg ligger dermed på førstepladsen, inden de øvrige ti hold i rækken har været i kamp. 
  /ritzau/
  